Ο **Κέβιν Μορίς Γκαρνέτ** (*Kevin Maurice Garnett*, γεννήθηκε 19 Μαΐου 1976) είναι Αμερικανός πρώην καλαθοσφαιριστής, ο οποίος κατά την διάρκεια της καριέρας του κέρδισε ένα πρωτάθλημα του NBA (2008), αναδείχθηκε μία φορά πολυτιμότερος παίκτης (2004), ενώ είναι και χρυσός Ολυμπιονίκης. Αγωνιζόταν στη θέση του πάουερ φόργουορντ και θεωρείται ένας από τους κορυφαίους στη θέση του όλων των εποχών. Το 2021 συμπεριλήφθηκε στην επετειακή επιλογή των 75 καλύτερων του NBA με τη συμπλήρωση 75 χρόνων ιστορίας του.

Καριέρα
-------

Ο Γκαρνέτ έπαιξε για τρία χρόνια μπάσκετ γυμνασίου στη Νότια Καρολίνα πριν μεταγραφεί σε σχολείο στο Σικάγο για το τελευταίο του έτος. Το 1995, είχε μέσο όρο 25,2 πόντους, 17,9 ριμπάουντ, 6,7 ασίστ και 6,5 κοψίματα ανά παιχνίδι, ενώ οδήγησε την ομάδα του σε ένα πρωτάθλημα πόλης.
Μετά το τέλος της πορείας του στη λυκειακή καλαθοσφαίριση με την ομάδα της *Farragut Career Academy*, κατά τη διάρκεια της οποίας κέρδισε το εθνικό βραβείο του Κορυφαίου Παίκτη της Χρονιάς, ο Γκαρνέτ δεν πήγε σε κολέγιο και συμμετείχε αμέσως στο ντραφτ του NBA. Επιλέχθηκε πέμπτος το 1995 από την ομάδα των Μινεσότα Τίμπεργουλβς, και έγινε ο πρώτος παίκτης εδώ και 20 χρόνια που επιλέχθηκε απευθείας από το λύκειο.

Ο Γκαρνέτ προκάλεσε άμεσα αίσθηση με τους Τίμπεργουλβς οδηγώντας τους σε οκτώ συνεχείς παρουσίες στα πλέι οφ. Το 2004, οδήγησε την ομάδα στον τελικό της Δυτικής Περιφέρειας και κέρδισε τον τίτλο του πολυτιμότερου παίκτη της χρονιάς (MVP) 2003–04, έχοντας 24,2 πόντους, 13,9 ριμπάουντ και 5,0 ασίστ κατά μέσο όρο ανά αγώνα. Από τη δεύτερη περίοδό του στο πρωτάθλημα, ο Γκαρνέτ ήταν σταθερά σε κάθε All-Star Game, κερδίζοντας το βραβείο του πολυτιμότερου παίκτη του παιχνιδιού το 2003, ενώ ήταν τέσσερις φορές πρώτος ριμπάουντερ του πρωταθλήματος. Αναδείχθηκε Κορυφαίος Αμυντικός Παίκτης της αγωνιστικής περιόδου 2007–08. Έχει αποτελέσει εννέα φορές μέλος των καλύτερων ομάδων και δώδεκα φορές των καλύτερων αμυντικών ομάδων με εννέα φορές στην πρώτη, επίδοση που είναι (από κοινού) ρεκόρ. Ιδιαίτερα ικανός ήταν στα κλεψίματα, δεύτερος στη θέση του όλων των εποχών πίσω μόνο από τον Καρλ Μαλόουν. Διατηρεί επίσης πολλά ρεκόρ εντός της ομάδας των Τίμπεργουλβς, όπως ότι είναι ο πρώτος σκόρερ στην ιστορία των «Λύκων» με 19.201 πόντους, πρώτος ριμπάουντερ (10.718), πρώτος σε κοψίματα (1.590), πρώτος σε κλεψίματα (1.315), πρώτος σε ασίστ (4.216), πρώτος σε συμμετοχές (970), πρώτος σε λεπτά συμμετοχής (36.189), πρώτος σε εύστοχα σουτ (7.647) και πρώτος σε εύστοχες βολές (3.743).

Μετά από θητεία 12 ετών στους Τίμπεργουλβς, ο Γκαρνέτ μετακινήθηκε στους Μπόστον Σέλτικς, με μια πολύκροτη μεταγραφή σε ανταλλαγή με άλλους επτά παίκτες. Κατά την πρώτη του χρονιά, τους βοήθησε στην κατάκτηση του 17ου τίτλου της ομάδας και πρώτου από το 1986. Στους Σέλτικς έμεινε μέχρι το 2013 και στη συνέχεια και για μια διετία ανήκε στους Μπρούκλιν Νετς. Το καλοκαίρι του 2015 υπέγραψε συμβόλαιο δυο ετών με την ομάδα των Μινεσότα Τίμπεργουλβς, επιστρέφοντας έτσι στην ομάδα με την οποία πέρασε τα πρώτα δώδεκα χρόνια της καριέρας του. Τον Νοέμβριο του 2015 έγινε ο πέμπτος παίκτης στην ιστορία του ΝΒΑ που ξεπερνάει τα 50.000 λεπτά συμμετοχής. Στις 11 Δεκεμβρίου έγινε ο πρώτος παίκτης στην ιστορία του πρωταθλήματος στον τομέα των αμυντικών ριμπάουντ.

Είναι ένας από τους τέσσερις παίκτες (Μάικλ Τζόρνταν, Χακίμ Ολάζουον και Ντέιβιντ Ρόμπινσον οι άλλοι τρεις) που έχουν πάρει τόσο το βραβείο του MVP της κανονικής περιόδου όσο και αυτό του αμυντικού της χρονιάς, ενώ αποτελεί τον μόνο στην ιστορία με τουλάχιστον 25.000 πόντους (26.071), 10.000 ριμπάουντ (14.662), 5.000 ασίστ (5.445), 1.500 κοψίματα (2.037) και 1.500 κλεψίματα (1.859),έχοντας μέσο όρο 17,8 πόντους και 10 ριμπάουντ ανά παιχνίδι.  Είναι στους 10 πρώτους ριμπάουντερ στη ιστορία του NBA. Ο αριθμός των ασίστ είναι ρεκόρ για παίκτη της θέσης του.

Επίσης έχει βγάλει περισσότερα χρήματα από κάθε άλλον, καθώς τα συμβόλαια που υπέγραψε του απέφεραν 335,8 εκατομμύρια δολάρια. Αμειβόταν με 229,7 χιλιάδες δολάρια ανά αγώνα, έπαιρνε 164,8 χιλιάδες για κάθε κόψιμο, 22,9 χιλιάδες για κάθε ριμπάουντ και 12,8 χιλιάδες για κάθε πόντο.

Στις 23 Σεπτεμβρίου 2016 μετά από 21 χρόνια λαμπρών επιτυχιών, ανακοίνωσε το τέλος της καριέρας του. Είναι μέλος του Naismith Memorial Basketball Hall of Fame. Στις 3 Απριλίου 2020, ανακοινώθηκε η είσοδός του.

Εθνική ομάδα
------------

Στους Ολυμπιακούς Αγώνες του 2000, κατέκτησε χρυσό μετάλλιο με την Εθνική Ομάδα των Η.Π.Α. Στη διοργάνωση μέτρησε κατά μέσο όρο 10,8 πόντους, 9,1 ριμπάουντ, 2,1 ασίστ.

Τίτλοι και διακρίσεις
---------------------

* Πρωταθλητής ΝΒΑ: 2008
* MVP του NBA: 2004
* Καλύτερος αμυντικός του NBA: 2008
* MVP του All-Star Game: 2003
* 15 x All-Star Game: 1997–2011, 2013
* 9 x καλύτερη ομάδα του NBA
	+ Πρώτη ομάδα: 2000, 2003, 2004, 2008
	+ Δεύτερη ομάδα: 2001, 2002, 2005
	+ Τρίτη ομάδα: 1999, 2007
* 12 x καλύτερη αμυντική ομάδα του ΝΒΑ
	+ Πρώτη ομάδα: 2000–2005, 2008–2009, 2011
	+ Δεύτερη ομάδα: 2006–2007, 2012
* Επετειακή ομάδα των 75 χρόνων του ΝΒΑ

Παραπομπές
----------

1. ↑  «10 Best Power Forwards In NBA History, Ranked». Αρχειοθετήθηκε από το πρωτότυπο στις 7 Απριλίου 2023. Ανακτήθηκε στις 7 Απριλίου 2023.
2. ↑  «ΝΒΑ: Αυτοί είναι οι 75+1 παίκτες όλων των εποχών!». Ανακτήθηκε στις 23 Οκτωβρίου 2021.
3. ↑  «NBA 75TH ANNIVERSARY TEAM ANNOUNCED». Αρχειοθετήθηκε από το πρωτότυπο στις 20 Οκτωβρίου 2022. Ανακτήθηκε στις 20 Οκτωβρίου 2022.
4. 1 2  «Encyclopædia Britannica : Kevin Garnett». Ανακτήθηκε στις 24 Μαΐου 2022.
5. ↑  ««Before they were stars: Boston Celtics' Kevin Garnett»». Ανακτήθηκε στις 8 Ιουνίου 2010.
6. ↑  «NBA History - MVP». Ανακτήθηκε στις 14 Σεπτεμβρίου 2021.
7. ↑  «The Last 40 MVP Award Winners: LeBron James Can't Catch Michael Jordan's 5 MVP Awards». Ανακτήθηκε στις 1 Φεβρουαρίου 2022.
8. ↑  «NBA – Les 10 meilleurs défenseurs all-time selon les sélections All-Defensive Teams». Αρχειοθετήθηκε από το πρωτότυπο στις 2 Φεβρουαρίου 2024. Ανακτήθηκε στις 2 Φεβρουαρίου 2024.
9. ↑  «The Greatest Power Forward From Every NBA Team». Ανακτήθηκε στις 29 Αυγούστου 2022.
10. ↑  «The Most Career Steals By Position: John Stockton Is The Best 'Thief' In NBA History». Ανακτήθηκε στις 25 Σεπτεμβρίου 2022.
11. 1 2  «ΝΒΑ: Η απίστευτη καριέρα του Κέβιν Γκαρνέτ μέσα από αριθμούς». *ProtoThema*. 25 Σεπτεμβρίου 2016. Ανακτήθηκε στις 7 Απριλίου 2020.
12. ↑  «Κορυφαίος ριμπάουντερ ο Γκαρνέτ». *www.novasports.gr*. Ανακτήθηκε στις 7 Απριλίου 2020.
13. ↑  «NBA All-Time Scoring Leaders: 20 Players With The Most Career Points». Ανακτήθηκε στις 26 Μαρτίου 2023.
14. ↑  «NBA: Οι κορυφαίοι ριμπάουντερ στην ιστορία!». Ανακτήθηκε στις 28 Ιανουαρίου 2021.
15. ↑  «The Most Career Points, Rebounds, Assists, Steals And Blocks Per Position». Ανακτήθηκε στις 11 Δεκεμβρίου 2021.
16. ↑  «Τα εξωφρενικά ποσά που κέρδισε ο Κέβιν Γκαρνέτ για ένα και μόνο πρωτάθλημα». *www.contra.gr*. Ανακτήθηκε στις 7 Απριλίου 2020.
17. ↑  «Highest Salary By Season (1984-2026): Kevin Garnett, Kobe Bryant, And Steph Curry Dominate The List». Ανακτήθηκε στις 29 Σεπτεμβρίου 2021.
18. ↑  «Αποσύρθηκε ο Garnett!». Αρχειοθετήθηκε από το πρωτότυπο στις 26 Σεπτεμβρίου 2016. Ανακτήθηκε στις 24 Σεπτεμβρίου 2016.
19. ↑  Μωραΐτης, Ιάσονας-Μιχάλης. «Γκαρνέτ: «Το να γίνεσαι μέλος του Hall of Fame είναι ό,τι πιο σπουδαίο» (vid)». *Super Basket*. Ανακτήθηκε στις 7 Απριλίου 2020.
20. ↑  Απρ. 2020 23:51, Επιμέλεια: Χάρης Σταύρου Δημοσίευση: 03. «Στο Hall of Fame Κόμπι Μπράιαντ, Τιμ Ντάνκαν και Κέβιν Γκαρνέτ». *www.sport24.gr*. Ανακτήθηκε στις 7 Απριλίου 2020.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Κέβιν Γκαρνέτ** |

* Αναλυτικά στατιστικά καριέρας Αρχειοθετήθηκε 2012-10-03 στο Wayback Machine.
* Kevin Garnett

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 68242141
* LCCN: n98040476
* ISNI: 0000 0000 3423 4463

 |

 |